Video: Advertensie van boer met trekker laat kykers skater‘n Skermgreep uit die advertensie. Die versekeringsreus King Price Insurance het sedert Woensdagmiddag sosialemediagebruikers aan die gons met ŉ skreeusnaakse advertensie van ŉ boer wat betrap word waar hy vir sy trekker dans nadat hy ŉ Engelse berader op die dorp se huweliksraad verkeerd verstaan het. Volgens Natalie Bisset, hoof van bemarking by King Price, is dit die eerste advertensie in ŉ reeks wat gemaak is vir hul jongste Proudly South African-advertensieveldtog. “Die advertensie som die hele veldtog nogal goed op. Ons steek die draak met diverse kulture in ons land en dit gaan daaroor dat mense moet eien wie hulle is.” Sy het gesê die hele veldtog is tong in die kies. “Ons probeer om alle kulture in die advertensies te verteenwoordig. Ons wil hê mense moet vir hulself kan lag. Ons by King Price neem ons werk baie ernstig op, maar onsself nié soveel nie.” Sowat 92 000 Facebook-gebruikers het reeds na die advertensie gekyk sedert dit gistermiddag op die versekeringsmaatskappy se blad geplaas is. Cornea van der Merwe, sosialemediakoördineerder vir King Price, het gesê die advertensie sou eers later bekendgestel word, maar die maatskappy het besluit om dit amptelik die lig te laat sien nadat dit soveel reaksie op sosiale media ontlok het. “Ons het nie spesifiek dié een gekies om eerste uit te gaan nie. Dit was toevallig eerste gereed en ons sien uit daarna om die res van die advertensies vir die publiek te wys,” het sy gesê. Die skrywers en akteurs Bennie Fourie en Bouwer Bosch se splinternuwe advertensiemaatskappy, Freckle Creative, is verantwoordelik vir die vervaardiging van die advertensie. Brendan Barnes, wat deel is van die punkrockgroep Crash Car Burn, het die kinematografie behartig terwyl Peach van Pletzen die musiek gemaak het. Fourie het aan Maroela Media vertel hy het die idee vir die advertensie by sy pa gekry. “Hy is ‘n goeie grappieverteller en toe hy dié vir my vertel, het ek gaan sit en ‘n storie rondom dit geskryf.” Hy het ook gesê hy het nie geweet die advertensie sal so vinnig opslae maak nie. “Ek het geweet dit is snaaks en Afrikaners kan lekker vir hulself lag as jy die grap reg opdis.” https://www.facebook.com/KingPriceInsurance/videos/1609527432456634/